Framkvæmdaráð Sambands sveitarfélaga á Austurlandi ( SSA ) telur að stjórnvöld fari ranga leið í byggðaaðgerðum . Ríkisstjórnin fundaði nýverið á Ísafirði og kynnti þar ýmsar aðgerðir sem ætlað er að styrkja byggð . Í fundargerð frá fundi framkvæmdaráðsins fyrr í mánuðinum segir meðal annars að við umfjöllun um málið hafi komið fram sterkur samhugur með Vestfirðingum og einhugur um að bregðast hefði þurft við neikvæðri byggðaþróun þar , þótt fyrr hefði verið . „ Hins vegar var það mál manna að enn á ný gripu stjórnvöld til þeirra ráða að kasta bjarghringnum til þeirra , sem í sjávarháskann væru komnir í stað þess að hækka öryggisstigið um borð í öllum flotanum ( hinni verðmætaskapandi landsbyggð ) , sem heldur öðrum fremur hagkerfi landsins gangandi . “ Aðgerðir sem gripið væri til vestra gengju út á að styrkja grunnþætti sem fjármagn væri skorið niður til annars staðar , til dæmis á Austurlandi . „ Mætti í því sambandi minna á skert fjármagn til menningar - , menntunar - og þekkingarsamfélagsins , auk þess sem aðhaldssemi í opinberum framkvæmdum , til dæmis samgöngubótum , þýddi að fjölmörg verktakafyrirtæki berðust nú í bökkum . “ Framkvæmdaráð SSA ákvað að óska eftir því við ríkisstjórnina að hún héldi fund hið fyrsta á Austurlandi og ræddi um leið við sveitarstjórnarmenn „ með það í huga að ákveðnar verði og tilkynnt um sértækar aðgerðir , sem snúi núverandi varnarstöðu víða á starfssvæði SSA í aukin sóknartækifæri . “ - bþs